Andre Pung

Andre Pung (sündinud 28. märtsil 1970 Tartus) on Eesti diplomaat, aastast 2024 Eesti Vabariigi suursaadik Taanis. 2019–2024 töötas Pung Eesti välisministeeriumis Euroopa osakonna Lääne-Euroopa büroo direktorina. Ta lõpetas 1988. aastal Tartu 1. Keskkooli ja on lõpetanud Tallinna Tehnikaülikooli aparaadiehituse erialal. Ta töötab välisministeeriumis alates 1993. aastast, kui ta asus tööle välisministeeriumi välismajanduspoliitika osakonda. Aastatel 1996–1999 töötas ta majandusdiplomaadina Eesti saatkonnas Riias. Pung sai 1999. aastal välisministeeriumi välismajanduspoliitika osakonna büroo direktoriks, kus ta töötas 2001. aastani. Seejärel töötas Pung välisesindustes: aastatel 2001–2005 oli ta Peterburis peakonsul ja 2006–2010 oli Pung Eesti suursaadik Iirimaal. 2010. aastast peale töötas Pung välisministeeriumi välismajanduse ja arengukoostöö osakonna peadirektorina. Lisaks sellele ametikohale määrati Pung perioodil 2011-2014 kokku kolme riigi saadikuks: 2011. aastal sai Pung esimeseks Eesti suursaadikuks Kuveidis (volikirja emiirile andis ta üle 17. mail 2011, 2016. jaanuaris kutsus president suursaadiku tagasi); 2012. aastal sai ta Eesti suursaadikuks Araabia Ühendemiraatides (volikirja andis üle presidendile 4. juunil 2012, tagasi kutsus president Punga ametist 8. märtsil 2016) ja 2014. aastal Eesti suursaadikuks Kataris (volikirja šeigile andis üle 4. juulil 2014, tagasi kutsuti 16. veebruaril 2017). Ka suursaadikuna resideerius Pung Tallinnas. 2015. aasta veebruaris nimetas president Toomas Hendrik Ilves Andre Punga suursaadikuks ÜRO ja teiste rahvusvaheliste organisatsioonide juures asukohaga Genfis ja sama aasta augustis sai Pung lisaks ka Eesti suursaadikuks Maailma Kaubandusorganisatsiooni juures, kui ta WTO tollasele peadirektorile Roberto Azevêdole 31. augustil oma volikirja üle andis. 2019. aastal kutsus 25. veebruaril president Punga ÜRO suursaadiku kohalt tagasi ja ta asus Tallinnas tööle Euroopa osakonna Lääne-Euroopa büroo direktorina. Punga tööaja jooksul osakonna direktorina on avatud Eesti uus aukonsuli esindus Prantsusmaal ja Tallinnas püstitatud Saksamaa poolt kingitud sõbrakarukuju. 9. aprillil 2024 nimetas president Alar Karis Andre Punga Eesti Vabariigi erakorraliseks ja täievoliliseks suursaadikuks Taani Kuningriigis, asukohaga Kopenhaagenis. "Eesti avas aukonsuli esinduse Prantsusmaal Bordeaux's". Delfi. 11.10.2019. "Eesti suursaadik WTO juures andis üle volikirja". Postimees. 01.09.2015. "Eesti esimene suursaadik Kuveidis andis üle volikirja". Republic of Estonia: Ministry of Foreign Affairs. 17.05.2011. President nimetas ametisse kaks suursaadikut. BNS. 13.01.2016. "Eesti suursaadik Araabia Ühendemiraatides andis üle volikirja". Republic of Estonia: Ministry of Foreign Affairs. 04.06.2012. Andres Einmann (08.03.2016). "Ilves nimetas uued suursaadikud Montenegros, Serbias ja Araabia Ühendemiraatides". Postimees. "Eesti suursaadik Kataris andis üle volikirja". Republic of Estonia: Ministry of Foreign Affairs. 04.07.2014. President nimetas ametisse kaks uut suursaadikut. BNS. 16.02.2017. Karin Kangro (10.02.2015). "Ilves nimetas uued suursaadikud rahvusvaheliste organisatsioonide juurde". Postimees. "Riigipea nimetas ametisse kuus suursaadikut". Postimees. 25.02.2019. "Tuvi pargis avati Saksamaa ja Eesti sõprussuhete märgina sõbrakarukuju". GoodNews. 31.08.2021.